Banksy-skildery vernietig self net ná veilingDie skildery in die middel van die verwoesting (Foto: Banksy/Instagram) Dis miskien Banksy se mees gewaagde poets ooit. Een van sy bekendste werke het outomaties vernietig net ná dit vir meer as £1 miljoen op ŉ veiling verkoop is. “Girl With Balloon” was Vrydagaand die laaste item op ŉ veiling by Sotheby’s in Londen en is vir £1.04 miljoen (meer as R20 miljoen) verkoop. Kort ná die afslaer die bod toegeken het, het die skildery egter deur ŉ versnipper begin beweeg wat in die raam geïnstalleer was. Banksy het ŉ foto van die versnipperde kunswerk wat onder uit die raam hang op Instagram gedeel met die titel “Going, going, gone…” “Ons is sopas geBanksy,” het Alex Branczik, senior direkteur van Sotheby’s, gesê. Hy het bygevoeg die afslaers het nie geweet dit gaan gebeur nie. “Ons het ŉ bietjie van Banksy se genialiteit vanaand gesien.” Banksy se “Girl With Balloon” (Foto: Sotheby’s) Banksy het Saterdagaand ŉ video op sy Instagram-profiel gelaai waar ŉ versnipper in ŉ raam geïnstalleer word. “Ek het ŉ paar jaar gelede skelm ŉ versnipper in ŉ skildery ingebou, vir ingeval dit ooit onder die hamer sou kom.” Daar is gerugte dat Banksy dalk self by die veiling was om die verwoesting te aanskou. Sotheby’s wou nie die anonieme koper se naam bekend maak nie. Die koper is egter nou moontlik beter daaraan toe: die omstredenheid rondom die verwoesting sal die skildery waarskynlik nou meer waardevol maak. “Girl With Balloon”, wat verlede jaar aangewys is as die “mees geliefde kunswerk” in die Verenigde Koninkryk, het vir die eerste keer op ŉ muur in Great Eastern-straat in Shoreditch, in die ooste van Londen verskyn. Die galeryweergawe in 2006 het spuitverf en akriel bevat. Ondanks bespiegelinge is die ware identiteit van die kunstenaar, wat in Bristol gebore is, nog nooit amptelik bekend gemaak nie. Hy het bekendheid verwerf toe sy Graffiti op geboue oor die Verenigde Koninkryk heen verskyn het – gewoonlik met ‘n satiriese boodskap. https://www.instagram.com/p/BomXijJhArX/